《杜宇呼名语》
宋代·林希逸

叫尽三巴月，凄凉杜宇声。今人谁与语，故主自呼名。

啼血嗟何意，前身恨未平。转喉曾有讳，弄舌似犹生。

姓字诸禽识，君臣易世轻。提壶无意绪，醉魄谩飞鸣。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。